בס"ד , סיוון תשפ"ג , שבת פרשת שלח לך

לבנים היקרים והוריהם

שלום רב.

בימים האחרונים אנחנו משתדלים מאוד לעסוק בנושאים חינוכיים וערכיים , בנוסף ללימודים האינטנסיביים וסיכום שנה בכל המקצועות. לפני מספר שעות חזרנו מאושרים וגאים בבנינו , מערב שורשים לבני כיתות ז' שהתקיים בישיבה. לראות סבתות וסבים, הורים ובנים יושבים יחד עם הנכדים, זהו דבר מרגש ומשמח. ממש נס שיושבים 3 דורות , סבים וסבתות שהקימו את ארצנו היפה ובנינו היקרים שנהנים ואוהבים את ארצנו !!

**תודה מיוחדת לרב ספי וייל – מנהל החטיבה ומוביל תוכנית "אהבת הארץ" בישיבתנו, והוביל את עבודות השורשים של הבנים.**

**מה היה עוד השבוע ????**

**חידון החמ"ד בגמרא.** השבוע , ביום ראשון נערך בישיבת  נחלים חידון הארצי בגמרא לכל הישיבות התיכוניות בארץ, **ובו השתתפו 2 תלמידים ישיבתנו - ישיבת גבעת  שמואל שהעפילו לגמר החידון**.

החידון נערך מידי שנה וכולל את כל חומר הלימוד במסכת השנתית הנלמדת (השנה נלמדה מסכת סוכה), החל מרמת הפשט דרך הפרשנות הקלאסית – רש"י ותוספות,  ועד סוגיות הלכתיות של פוסקים בני זמננו. החידון נערך במעמד הצוות המפקח על הוראת תושב"ע במשה"ח ובראשות המפמ"ר הרב יהודה זולדן.

**ישיבתנו זכתה להישג מרשים, כאשר שניים מתלמידינו הגיעו לגמר החידון הארצי לאחר שלבי החידון המוקדמים**. התלמידים שעלו לחידון הארצי הם -ברק המרמן מכיתה י' ודניאל ליכטר מכיתה י"ב . הבנים הפליאו להשיב, וגילו רמה גבוהה ביידע ובבקיאות בגמרא.

**תלמידנו היקר דניאל ליכטר מכיתה י"ב, זכה במקום השני הארצי**, לאחר שלבים רבים של שאלות וידע עצום שגילו המתמודדים. הייתה לנו זכות גדולה לייצוג משמעותי בגמר החידון העוסק בליבת העשייה של הישיבות התיכוניות  ובדגל המרכזי של מוסדות החמ"ד- לימוד התורה ברמה הגבוהה ביותר.

אנו גאים מאוד בתלמידנו היקרים – ברק המרמן ודניאל ליכטר שהגיעו לגמר החידון, ובצוות הר"מים העמל כל השנה על לימוד הגמרא לבנים- חילכם לאורייתא !!!

**יום סיירות הקודש מכיתות ח' – י"א בגולן**. התלמידים המשתתפים בשיעורי סיירות הקודש של הישיבה (כ- 70 תלמידים) יצאו ביום שלישי לסיור ברמת הגולן. הבנים ביקרו בישיבת חיספין ושמעו שיעור מראש ישיבת ההסדר הרב מנוביץ. משם המשיכו לטיול בנחל זויתן ופונקו בצ'ופרים רבים מהישיבה. ב"ה כולם חזרו לישיבה שמחים, מרוצים עד מאוד וכולם באו להודות על תוכנית סיירות הקודש בישיבתנו. אשרינו שאלו בנינו !!!

**נבחרת הרובוטיקה של הישיבה -** נבחרת הרובוטיקה של הישיבה יצאה השבוע לישיבת "אביר יעקב" בנהריה, כדי להציג את הרובוט ואת התוכנית המלאה לפני הנהלת הישיבה ותלמידי ישיבת נהריה. הבנים יצאו עם הרב אריק – מנהל התיכון, שהוביל את התוכנית בישיבתנו והוביל את הקבוצה לשלב הארצי. אשרינו שאלו בנינו !!!

**ועתה למצוות הציצית שמובאת בפרשת השבוע.**

כמה פעמים עלתה השאלה במחשבותיכם – למה צריך ציצית ? כל כך חם וזה מציק....ואכן יודעים אתם בניי היקרים, שנושא זה מאוד מציק לי באופן אישי .

**נשאלת השאלה – למה ??? מה מועילה הציצית ??? מהי חשיבות הציצית ???**

הציצית היא בעצם המדים היהודיים של כל יהודי. לציצית קיימת משימה חשובה , כפי שכתוב בתורה : "וראיתם אותו וזכרתם את כל מצוות ה' אלוקיכם ועשיתם אותם" , לאמור: הציצית מזכירה לנו את הברית שכרתנו עם ה' יתב' לזכור את מצוות ה' ולקיים אותן.

הציצית מגנה על האדם מהנטייה "לתור אחר לבבו ועיניו" , כמובא בלשון המדרש רבה י"ז – ו' : **"ולא תתורו אחרי לבבכם..... משל לאחד מושלך לתוך המים , הושיט הקברניט את החבל ואמר לו תפוש חבל זה בידך ואל תניחהו , שאם תניחהו אין לך חיים, אף כך אמר לו ה' לישראל כל זמן שאתם מדובקין במצוות "ואתם הדבקים בה' אלוקיכם חיים כולכם היום".**

הציצית משמשת בעצם חבל הצלה, אשר ההיאחזות בו מזכירה לאדם את מקומו , מחנכת אותו לדבקות בערכים אמתיים ונצחיים. הציצית מצילה אותנו מנטייתנו לתור אחר לבבנו, והיא מביאה אותנו למקום בטוח ויציב עבורנו.

**חשיבותה של מצוות הציצית**

**פרשת שלח לך פותחת בחטא המרגלים וחותמת בפרשת הציצית. עיון בשתי פרשות אלה חושף קשר ייחודי ביניהן. המרגלים נשלחים לתור את הארץ (במדבר י"ג, א'-כ"ה):** "וַיְדַבֵּר ה', אֶל-מֹשֶׁה לֵּאמֹר.  שְׁלַח-לְךָ אֲנָשִׁים, וְיָתֻרוּ אֶת-אֶרֶץ כְּנַעַן ... אֵלֶּה שְׁמוֹת הָאֲנָשִׁים אֲשֶׁר שָׁלַח מֹשֶׁה לָתוּר אֶת הָאָרֶץ ...  וַיִּשְׁלַח אֹתָם מֹשֶׁה לָתוּר אֶת-אֶרֶץ כְּנָעַן.וַיַּעֲלוּ, וַיָּתֻרוּ אֶת-הָאָרֶץ, מִמִּדְבַּר-צִן עַד-רְחֹב, לְבֹא חֲמָת ... וַיָּשֻׁבוּ, מִתּוּר הָאָרֶץ, מִקֵּץ, אַרְבָּעִים יוֹם".

**בדומה, פרשת הציצית טומנת בחובה אזהרה שלא לתור (ט"ו, ל"ט):** " וְהָיָה לָכֶם, לְצִיצִת, וּרְאִיתֶם אֹתוֹ וּזְכַרְתֶּם אֶת-כָּל-מִצְו‍ֹת ה', וַעֲשִׂיתֶם אֹתָם; וְלֹא-תָתוּרוּ אַחֲרֵי לְבַבְכֶם, וְאַחֲרֵי עֵינֵיכֶם, אֲשֶׁר-אַתֶּם זֹנִים, אַחֲרֵיהֶם".

מה הקשר בין התיור האומלל של המרגלים בארץ הקודש לבין הציווי שלא לתור אחרי הלב והעיניים הכרוך במצוות הציצית ? התורה ציוותה לא "לתור" אחרי הלב, כמענה לחטא המרגלים אשר "תרו" את הארץ ובלשון המלבי"ם (שם): **" ... ורק מי שנוטה מטבע נפשו אשר היא טובה וטהורה בעצם יצירתה ותר ומרגל בלבבו ובעיניו ומבקש חשבונות רבים, על זה הזהיר ".**

הציצית מזהירה אותנו מפני נפילתם של המרגלים, שתרו וריגלו בלבבם, בהתנהלות אקראית שלא הייתה בה לא יושרה ולא אחריות. נטיית המרגלים "לתור" אחר עיניהם ולבקש חשבונות רבים משקפת את הצורך האנושי הפוסט מודרני לתור אחר הדברים הפופולריים, המושך והנוצץ, ללכת אחרי נטיית הלב.

הציצית מגנה על האדם מהנטייה **"לתור אחר לבבו ועיניו",** כמובא בלשון המדרש (במדבר רבה י"ז, ו'): **"ולא תתורו אחרי לבבכם ... משל לאחד מושלך לתוך המים הושיט הקברניט את החבל ואמר לו תפוש חבל זה בידך ואל תניחהו שאם תניחהו אין לך חיים אף כך אמר לו הקב"ה לישראל כל זמן שאתם מדובקין במצות "ואתם הדבקים בה' אלהיכם חיים כולכם היום"**. במציאות של שוטטות ארעית אחרי קמצוצי אמת, משמשת הציצית חבל הצלה, אשר ההיאחזות בה מזכירה לאדם את מקומו, מחנכת אותו לדבקות בערכים מוחלטים ונצחיים.

המדרש אומר: **" אמר ר' מאיר : וראיתם אותם לא נאמר אלא וראיתם אותו , מגיד שכל המקיים מצוות ציצית מעלה עליו הכתוב כאילו הקביל פני שכינה – שתכלת דומה לים , וים דומה לרקיע ,ורקיע דומה לכסא הכבוד".** (ילקוט שמעוני בפרשה).

על פי המדרש , הציצית משמשת כמעין תזכורת הנישאת על גוף האדם. כאשר האדם מביט בחוטי הציצית , הוא נזכר בה' יתב' וע"י כך הוא ינצל מחטא. יש שהסבירו שמקור המילה ציצית בא מהמילה "ציץ" . בדומה לציץ שהיה מונח על מצחו של הכהן הגדול ומכפר על עוונות בני ישראל , הציצית משמשת כמעין ציץ פרטי , האמור להציל את האדם מהחטא . הציצית מצילה אותנו מנטייתנו המתעצמת לתור אחר לבבנו, לעוט אחר פתרונות מפתים, זמינים וארעיים. בעידן של סערות ובלבול מהווה הציצית אי של קביעות, יציבות וודאות.

**ניתן גם לקשר זאת לדברים שכתבתי בעבר על חטא המרגלים.**

בגד האדם מסמל את החול , החומריות – חיי היום יום. כאשר התורה מצווה אותנו לשים את הציצית על הבגד , היא באה לומר לנו שגם במקומות כאלו , גם במה שנראה לנו כדבר חומרי לחלוטין, עלינו למצוא את הדרך לרוחניות. דרישתה של התורה להניח את הציצית על הבגדים שנמצאים עלינו כל היום , באה לומר לנו כי עלינו לחיות את התורה בכל רגע ורגע במשך היום. אדם צריך לחיות את התורה לא רק בזמן שהוא מקיים את המצוות, אלא הזיקה והקשר לתורה צריך להיות תמידי , כמו שהבגד נמצא עלינו במשך כל היום. הציצית נמצאת על הבגד כדי לומר לאדם , תחיה את התורה באופן תמידי , כמו שהבגד נמצא על האדם כל היום באופן תמידי. ( ראו המשך ד"ת יפה מאוד בעניין זה )

**מסופר על הרב צבי יהודה קוק זצ"ל** שהגיב להתקפה שבאה מצדן של הישיבות הוותיקות על צורת לבושם של בחורי ישיבת מרכז הרב. טענו נגדו כי ישיבת מרכז הרב אינה ישיבה, שכן הבחורים אינם לבושים שם כראוי לבחורי ישיבות – עם חליפות ומגבעות, זהו כבוד התורה, וכך ראוי שייראה תלמיד חכם. תגובתו, כפי שמסופר, הייתה: **"המדים של יהודי אינם חליפות ומגבעות. המדים של יהודי הם – הציצית", אלו בגדי הכהונה של היהודים .**

זו המשמעות העמוקה של הפרשה החותמת את פרשת השבוע שלנו – ציצית.

הציצית היא בגדי כהונה. לפני שנים רבות כתב הרב יואל בן נון הי"ו על ההקבלות שבין ציצית ובין ציץ של הכהן הגדול : שניהם נכתבים באותה צורה (התורה כותבת "**ציצ**ת" ולא בשום כתיב אחר); שניהם עם פתיל תכלת; ושניהם נועדו לזיכרון. עובדה זו מדגישה עוד יותר את חשיבות לבישת הציצית. למעשה מתבאר מתוך התורה עצמה כי הדרך בה יש לראות את הציצית היא כבגדי כהונה. יש בגדי כהונה אותם מצווים הכוהנים ללבוש במקדש; יש בגדי כהונה שכל אחד מהגברים זוכה ללבוש במדינה: הציצית. ארץ ישראל והעולם כולו הופכים אפוא למקדש גדול אחד, כל אחד מאתנו הוא כוהן במקדש הזה, ולכל אחד בגד כהונה מיוחד במינו.

על אף העובדה שאין לבישת הציצית מצווה חיובית, שהלוא אם אין לאדם בגד עם ארבע כנפות אין הוא חייב בציצית, השתרשה לאורך הדורות ההכרה כי יש להתייחס אליה כאל מצווה חיובית, ולחייב את עצמנו בלבישת ציצית. הדבר נובע הן מההזדמנות הגדולה לקיים את מצוות התורה, והן מהחשיבות להתלבש בבגד כהונה המיוחד הזה, ולהביא לידי ביטוי את תפיסת העולם שאנו חיים לאורה. גם המציאות היא מקדש להופעת ד', ואנחנו לבושים כמי שמשמשים בקודש במציאות זו.

מעבר להיות הציצית מצווה, ומעבר לכך שהציצית היא בעצם המדים שלנו, הציצית מהווה גם מעין תזכורת. האדם שיודע שהוא לבוש בציצית נזכר במצוות ד', ומכוח העובדה הזו הוא מחדש את המחויבות שלו שלא לתור אחרי הלב ואחר העיניים. התורה לא ציוותה עלינו להתנזר מהעולם ולא לחיות בתוכו, אולם היא ציוותה עלינו שלא ללכת שולל אחרי מה שהעולם הזה לעתים קורא לנו לעשות. היא חייבה אותנו להיות מודעים הן ליופי ולעוצמות הקיימות בעולם, והן לסכנות ולאפשרויות ליפול. בין שאר המנגנונים שהתורה לימדה אותנו, המאפשרים את ההתמודדות עם סכנות המציאות - מצויים גם הבגדים המיוחדים שאנו לובשים. המבקש לחיות חיי תורה ועבודה מלאים לובש ציצית, והוא מקים לעצמו עוד מנגנון המאפשר לו להתמודד כראוי עם המציאות. בקריאת פרשת הציצית השבת אנו מחדשים את כל החובות האלה, ונדרשים לקיים את מצוות ציצית ולהתגאות בה, כחלק מהזכות הגדולה לשאת את שם ד' בעולם.

**ומהו הסיפור על רבי אליהו מווילנא , הגאון מוילנא ומצוות הציצית ??**

הגאון חי את ימיו בקדושה ובטהרה ובני דורו העריצו אותו כמלאך משמיים על גדולתו בתורה ומידותיו התרומיות. מימי נעוריו שקד הגאון על תלמודו יומם ולילה והשתדל לקיים את המצוות בהידור רב. ב-ד' של חול המועד סוכות תקנ"ח הרגיש הגאון ששעת מיתתו קרובה, ואף שחש באותה שעה חולשה יתירה, אחז בציצית ואמר : "על הכתוב "וראיתם וזכרתם את כל מצוות ה'", אומר הירושלמי – "וראיתם **אותם**" (את חוטי הציצית) אין כתיב כאן, אלא : "וראיתם **אותו**" (את ה' יתב') , מגיד שכל המקיים את מצוות הציצית , כאילו מקבל פני שכינה. הגאון פרץ בבכי ואמר : מה קשה הפרידה מעולם המעשה, שבו שהיתי עד עתה. בשכר מצווה העולה פרוטות , מצוות הציצית אדם זוכה לקבל פני שכינה, ואילו בעולם הנשמות שאני עובר אליו , אפילו ירתום האדם את כל כוחותיו , לא יוכל להשיג מדרגה זו של קבלת פני השכינה.....

**סיפור נוסף** : אדם שזכה לעלות מאירן לארץ ישראל סיפר – בהיותי בחור צעיר , גוייסתי לצבא האיראני ונשלחתי לקרבות נגד עיראק. הקרבות היו קשים מאוד ורבים מחבריי החיילים לחמו לצידי ונהרגו בקרבות יום אחד נשלחתי עם קבוצת חיילים למארב מסוכן. בקרב שהתפתח שם נהרגו כל החיילים האחרים ורק אני חזרתי ליחידתי, חייל בודד. מפקדיי, שראו שחזרתי חי ובודד , העמידו אותי למשפט והאשימו אותי שאני מרגל למען העיראקים , ולכן הם השאירו אותי חי. ואז, הורדתי את חולצתי והראיתי למפקדיי את הציצית שלבשתי, ואז הסברתי להם – ליהודים יש מצווה ושמה ציצית, והיא שומרת על האדם מסכנות , והיא שהצילה אותי בקרבות. המפקדים השתכנעו ושיחררו אותי.

**הודעות להורים .**

1. **ימי ספורט וטיולי סוף שנה בצפון .**

בשבוע האחרון של שנה"ל , נקיים אי"ה למחזורי ז'-ט' , גם ימי ספורט בספורטק בקרית אונו, וגם יציאות לטיולים בצפון + קיאקים. בני כיתות ז' – ט' יצאו אי"ה לטיולים השנתיים בימים רביעי וחמישי השבוע.

1. **סיור אהבת הארץ – בני כיתות ז'.**

בני כיתות ז' יצאו אי"ה ביום ראשון הקרוב לסיור אהבת הארץ בירושלים. הבנים יבקרו בגבעת התחמושת ובמוזיאון אסירי המתחתרות .

1. **מסיבת סיום י"ב** .

מסיבת הסיום של בני י"ב היקרים תתקיים אי"ה ביום חמישי הבא , כ"ו סיוון 15/6 בשעה 19.30 .

הורים ובנים – מתרגשים יחד אתכם בסיום 6 שנות לימוד בישיבה.

בואו בשמחה !!!!

1. **שבתות ישיבה – בני כיתות ח' וכיתות י"ב .**

בשבת זו , פרשת שלח , ישבתו הבנים לשבת אחרונה של השנה ברמות שפירא.

מצפים לשבת מיוחדת ואיכותית מלאת ערכים, לקראת היציאה לחיים ולקראת החופש הגדול לבני ח'.

**שבת שלום ומבורך**

**שרגא פרוכטר – ראש הישיבה**